Papersnake/gushiwen huggingface dataset:
早发隆德过六盘
卞三元（清代）

客怀苦难昧，归心促邮程。饰马立檐下，晨鸡犹未鸣。

跨鞍出郊埤，征鞭不少停。野犬隔村吠，宿鸦绕树惊。

隐隐双林侧，涓涓溪水声。登山不见月，举首已侵星。

苍茫云雾起，良久曙光生。千峰拱翠壁，万壑入川平。

忽觉高天际，已忘人世情。
夏日西湖闲居十首
汪莘（宋代）

修竹祠堂曲水滨，寒泉菊盏久埃尘。
道傍车马无心到，似我频来有几人。
元日同诸兄分韵得洁字
姚允迪（清代）

朝阳破云翳，朔气变华节，帘栊鸟语新，石鼎香初爇。

堂前拜嘉庆，长幼咸欣悦。柏酒次第斟，盘蔬随意设。

风暖景物佳，檐梅拆晴雪。过午山斋静，琴书自閒洁。

相将茶一瓯，拈韵擘彩缬。诸兄富文藻，顾我惭薄劣。

兴到亦长吟，遑计工与拙。且遂今日欢，岁月任更迭。
送曹宪州
吕陶（宋代）

山头红日照红旌，祖席仍歌塞上行。慷慨有心终破敌，燕閒无上暂专城。

朔风动色骅骝健，秋水澄光宝剑轻。万一羽书飞到郡，定烦方略取功名。
偈十二首 其六
释本才（宋代）

智身迥出先天地，大用纵横不易知。鼓舞灵源宣众妙，人间天上仰无为。
敕目至家兄蒙淮南仆射杜公奏授秘校兼节度参谋同书寄上
窦庠（唐代）

朝市三千里，园庐二十春。步兵终日饮，原宪四时贫。

桂树留人久，蓬山入梦新。鹤书承处重，鹊语喜时频。

草奏才偏委，嘉谋事最亲。榻因徐孺解，醴为穆生陈。

卫国今多士，荆州好寄身。烟霄定从此，非假问陶钧。
闻隐直欲调官
刘敞（宋代）

蛟龙居池中，仰活数掬水。虎豹离山林，求食辄摇尾。

张君宜大用，亦是龙虎比。何得图小官，折腰五斗米。

屈伸盖时命，隐显乃君子。譬由合抱材，当自毫末起。

昔为青云高，今落尘土里。可谚复可惊，谁能叩天耳。
忆王孙
陆游（宋代）

春风楼上柳腰肢。初试花前金缕衣。袅袅娉娉不自持。晚妆迟。画得蛾眉胜旧时。
春色渐浓物华相恼又依前韵更得恶诗既导鄙怀
李至（宋代）

感恩言发即涟如，鹤已乘轩十载余。
抱病尚通金阙籍，避荣犹掌玉皇书。
目难看字垂垂暗，发不胜簪渐渐疏。
安得安边一长策，少酬明主定狼居。
宦游
张耒（宋代）

宦游吾漫尔，未慕致身早。
秋来忆山苦，遥夜梦颠倒。
鸣虫待谁听，落叶烦我扫。
谁得省劳人，吾生常草草。
辛未元日
李梦阳（明代）

万事浑如昨，蹉跎四十临。取途伤老马，闻道愧前禽。

日变风云气，春生海岳阴。趁时聊物赏，此外更何心。
诗偈 其二
庞蕴（唐代）

孙儿正啼哭，母言来与金。捻他黄叶把，便是正声音。
山村叟
于濆（唐代）

古凿岩居人，一廛称有产。
虽沾巾覆形，不及贵门犬。
驱牛耕白石，课女经黄茧。
岁暮霜霰浓，画楼人饱暖。
捕蝗诗示尚书郭敦
朱瞻基（明代）

蝗螽虽微物，为患良不细。
其生实蕃滋，殄灭端匪易。
方秋禾黍成，芃芃各生遂。
所欣岁将登，奄忽蝗已至。
害苗及根节，而况叶与穗。
伤哉陇亩植，民命之所系。
一旦尽于斯，何以卒年岁。
上帝仁下民，讵非人所致。
修省弗敢怠，民患可坐视？去螟古有诗，捕蝗亦有使。
除患与养患，昔人论已备。
拯民于水火，勖哉勿玩愒。
仙人桥
钟振（明代）

驰驱春日道，徙倚水云边。野酌真堪赏，山花亦自妍。

石桥分合处，仙迹古今天。感慨伤前事，兵戎说昔年。
谢张御史见访
潘从大（宋代）

绿满山人屐齿苔，蓬门长日为谁开。
那知御史秋霜笔，携得春风满袖来。
题郭季宽晓耕宿钓二图
杨冠卿（宋代）

牛角横素书，春犁破朝雨。
鸿鹄志安知，功名心自许。
清秋临眺
沈彩（清代）

清秋如静女，窈窕不多妆。菱浦微弯月，枫林小著霜。

山眉修入画，波縠滑生光。更拟褰裳去，三湘畹芷香。
偈颂十六首
释如净（宋代）

一粒曾生无相田，异苗繁茂试机先。
庄严劫佛借他力，双树荫凉本自然。
五言
王志道（宋代）

颇得山居趣，悠然醉复醒。
闭门延爽气，数竹寄闲情。
清磬敲残月，寒潭浴晓星。
谁能牵世纲，汩汩苦劳生。
永遇乐
杨无咎（宋代）

鸳瓦霜明，绣帘烟暖，和气容与。云想衣裳，风清环珮，拥翠娥扶步。蓬山远别，仙班知是，有客旧同俦侣。B146来到、人间又也，爱他相门荣遇。

清秋菊在，小春梅绽，正是年华好处。酒满瑶觞，歌翻金缕，莫放行云去。已随夫贵，仍因儿显，两国看封齐楚。此时对、生朝听我，却称寿语。
鹊踏枝
仲殊（宋代）

一霎雕栏疏雨罢。三月十三，曾是寒食夜。尽日暖香熏柏麝。西是醉起留归驾。

酒满玻璃花艳冶。莫负春心，快饮千钟罢。春在燕堂帘幕下。年芳不问东君借。
偈 其三
晁迥（宋代）

求听存灵响，冥心合太虚。清融浮想尽，名曰小无馀。
杂挽诗四首 其一
李之仪（宋代）

报地三千箓，年光八十春。却寻来处路，重接社中人。

杖履空平日，幢幡想去尘。莲开布金底，又见一番新。
天津感事二十六首 其十八
邵雍（宋代）

地势东南一槩倾，水流何日得安平。天津更在急流处，无限高深并此声。
张老山御史寄七夕诗今近中秋奉问
方回（元代）

笼鹤囊琴驾短篷，夏初言别又秋中。
一天遥共团圆月，两地相忘矍铄翁。
朝廷还公黄阁相，江湖乞我白苹风。
金台乍到朋簪盍，肯系吟笺寄早鸿。
纹波洲
文良策（清代）

纹波洲上望，极目接苍茫。水落鱼矶浅，天空鸟道长。

一声歌叹乃，孤棹倚沧浪。处处吹笳起，斜晖野寺旁。
赠和评事判官
皎然（唐代）

廷评年少法家流，心似澄江月正秋。学究天人知远识，

权分盐铁许良筹。春风忆酒乌家近，好月论禅谢寺幽。

清白比来谁见赏，怜君独有富人侯。
琴曲歌辞。湘夫人
邹绍先（唐代）

枫叶下秋渚，二妃愁渡湘。疑山空杳蔼，何处望君王。

日落水云里，油油心自伤。
拟送傅推官吉先予以绍兴己已六月自复徙对吉
郑刚中（宋代）

漂流忆昨到封川，相继人看渌水莲。
屈指君犹成一任，过头吾已出三年。
款门对坐惟棋局，判袂论情付酒船。
九月秋风去帆疾，可能相望不依然。
点绛唇·烟洗风梳
孙惔（宋代）

烟洗风梳，司花先放江梅吐。竹村沙路。脉脉摇寒雨。醉魄吟魂，无著清香处。愁如缕。系春不住。又折冰枝去。
游花山寺
沈括（宋代）

经旬飘雨喜新晴，病马缘畦取次行。老态只应随日至，春心无意与花争。

山川满目浮烟合，楼板侵天暮霭横。嗟我有身无处用，强携尊酒入峥嵘。
新河戚武毅公祠
戚学标（清代）

谭守先闻武略垂，将军决策较神奇。顿教案堵民如故，不使沈舟贼得知。

极浦鸳鸯迷古阵，高城燕雀集空祠。角巾徒步吴门日，愁绝烧荒部曲诗。
泮水荷香
柳学鹏（清代）

绿荷生曲沼，出水远闻香。外直无枝节，中通自秘藏。

风过薰碧岸，雨滴碎银塘。味带清泉迥，流随玉液芳。

屏山澄翠影，泮壁映馀光。寄语涉江者，田田莫滥觞。
又和 其二
王灼（宋代）

风来云度屋，雨过水盈科。懒觉诗篇少，闲看景趣多。

垣间生薜荔，床下长娑罗。空法销诸漏，端如迦叶波。
六经阁
韩漪（宋代）

小楼灯火夜青荧，风撼梧桐客梦惊。
谁家更理琴乌曲，误听壁间丝竹声。
大雨
邓肃（宋代）

夜夜阴云如泼墨，雨势欲挽银河竭。
春工十八落泥涂，骤雨谁云不终日。
魏紫姚黄业已空，嬉游何足介心胸。
只恐年年禾黍地，浸淫尽入阳侯宫。
凭谁为我呼少女，扫空阴翳开天宇。
光风霁日暖层霄，坐令六合同歌舞。
即事五首 其二
郑刚中（宋代）

窗外斜阳弄晚晖，酴醾更在小窗西。莫言无酒堪供醉，花气熏人已欲迷。
在伯教授为考试之行不知其地漫成五诗送之
赵蕃（宋代）

平生未识荆州牧，诗卷记评王进之。
铃阁纵谈询保社，幸无过语恐遭嗤。
细香轩三首 其二
路铎（金朝）

阁雨含风户牖凉，闻机才发兴何长。无心孤竹那能尔，自是诗人知见香。
移丹阳郡先游茅山作
范仲淹（宋代）

丹阳太守意何如，先谒茅卿始下车。
展节事君三黜后，收心奉道五旬初。
偶寻灵草逢芝圃，欲叩真关借玉书。
不更從人问通塞，天教吏隐接山居。
邵弘远用陈祠部韵赋诗见寄和以荅之 其二
陶宗仪（明代）

青出于蓝分外青，承传世学喜加增。济川舟具帆樯柁，渔海人资网罟罾。

豹管一斑惭浅见，天门八翼会高登。老余待尽南村里，屋上添茅岁岁层。
次韵立之红叶
王令（宋代）

雨露三春少，风霜一夜多。
从来有根本，不怕下枝柯。
楚岸枫相属，吴山橘与和。
秋居好相慰，醉色伴吾酡。
陈正献权摄帖赞
岳珂（宋代）

英宰翼天縡，治象开淳熙。
虽云简牍间，已具梁栋资。
瀛海渺且清，壶山秀而滋。
肤寸起膏泽，笔意傥可知。
拟寒山寺 其一三八
释怀深（宋代）

不必扬人恶，切忌伐己善。行人口似碑，好丑悉皆见。

禄厚恐祸生，言深虑交浅。不如省事休，彼此无欣怨。
神泉八景为饶鉴赋其四赠之 其四 神泉漱玉神泉漱玉神泉漱玉
陈献章（明代）

焦明亦是凤，萤焰只疑灯。安得石上泉，为洗世中肓。
纳稼三首 其三
弘历（清代）

莎坂玉霜浓，垂鞭过碧峰。烟村呼父老，穑事访从容。

故地原难较，今秋得未逢。报章披更喜，大有慰三农。
雨霁看东园桃李，行溪上，进退格
杨万里（宋代）

药里关心正腹烦，强排孤闷到东园。
行穿一一三三径，来往红红白白间。
绕树仰看浑不见，隔溪回望不胜繁。
村村桃李家家柳，脚力酸时坐看山。
雨中闲卧
高启（明代）

床隐屏风竹几斜，卧看新燕到贫家。
闲居心上浑无事，听雨唯忧损杏花。
早春红梅盛开有感
黄公度（宋代）

不与雪霜分素艳，却随桃杏竞芳辰。
自知孤洁群心妒，故著微红伴早春。
东山寄怀南海裴伯谦县令二首 其一
丘逢甲（清代）

水帘亭畔倚阑干，倦客重来拾坠欢。南海月明千里共，东山云卧一春寒。

神仙从古多为令，名士何曾竟负官！应有新诗写新政，可能遥寄练江看。
鹧鸪天·虎掌葵花一锭银
佚名（宋代）

虎掌葵花一锭银。全凭巧匠弄精神。里膁外跨知高下，逼拐挑尖月一轮。欺强汉，灭村人。其间奥妙岂堪论。不问贵戚并公子，曾与区区并马行。
感事述怀，集杜二十首 其五
陈肇兴（清代）

乱离知又甚，留滞敢辞劳！壮惜身名晚，悲怜子女号。

一旬半雷雨，八水散风涛。生死论交地，寸心铭佩牢。
初冬杂咏
陆游（宋代）

古寿书来言得婿，东阳人到报生孙。
一家三处俱强健，且拨闲愁近酒尊。
渔家傲·小雨纤纤风细细
朱服（宋代）

小雨纤纤风细细，万家杨柳青烟里。恋树湿花飞不起，愁无比，和春付与东流水。
九十光阴能有几？金龟解尽留无计。寄语东阳沽酒市，拚一醉，而今乐事他年泪。
僧院牡丹
陈标（唐代）

琉璃地上开红艳，碧落天头散晓霞。

应是向西无地种，不然争肯重莲花。
菩萨蛮八首 其一
余一鳌（清代）

宵来不觉清霜降，燕巢冷落乌衣巷。屏上斗寒图，芦汀一雁孤。

当年歌舞地，花里逢君醉。别梦忆潇湘，潇湘非故乡。
正月念三日以南床劾论去国憩净慈客馆苏税院惠二诗和韵 其一
程公许（宋代）

意不求全那得毁，本来知足岂须多。世途何处非乘险，古井如今已不波。

缘督更须师漆吏，乞墦可使愧邹轲。君看野马难羁束，宁羡天街想玉珂。
送刘佥宪之山西
高拱（明代）

绣斧下神京，霜风白简生。省遗郎吏草，台建大夫旌。

隼翮当秋健，微星入夜明。范滂今揽辔，晋水为君清。
芝云堂以蓝田日煖玉生烟分韵得日字
昂吉（元代）

凉风起高林，秋思在幽室。维时宿雨收，候虫语啾唧。

池浮荷气凉，鸟鸣树阴密。主人列芳筵，况乃严酒律。

客有二三子，题诗满缃帙。双双紫云娘，含笑倚瑶瑟。

清唱回春风，靓妆照秋日。人生再会难，此乐亦易失。

出门未忍别，露坐待月出。
次韵酬李推官
刘攽（宋代）

少无风力致云霄，老寄东藩愧节旄。涉境已怜清济涸，开门犹喜岱山高。

智微黑蚁穿珠窍，术异游鱼出鼎膏。思古循良深自叹，视身尸素欲何逃。

流光去去车驰毂，过事新新海驾涛。屈指家声欢上客，惬心风什幸诗豪。

青春小圃饶佳卉，迟日芳樽付浊醪。倾盖强君留一醉，相看前路钓连鳌。
辞官
余嗣（宋代）

试把人间比梦间，也须回首旧家山。人生待足何时足，未老偷闲却是闲。
京口赠崔固
周贺（唐代）

积雨晴时近，西风叶满泉。相逢嵩岳客，共听楚城蝉。

宿馆横秋岛，归帆涨远田。别多还寂寞，不似剡中年。
自鄜州罢任归宿渑池道中有虎为暴
朱自牧（元代）

崤山之阿渑之浒，行路萧条正艰阻。日落山空涧水哀，市门静闭防饥虎。

前年张茅杀饷妇，今岁食驴断行旅。我来万里逐一官，安可不戒为汝脯。

昼持弓矢夜枕戈，静匿儿童防笑语。白额将军莫笑人，世无刘琨当畏汝。
挽叶潜仲运干二首
刘克庄（宋代）

虽出自貂蝉，清贫雪满颠。
若无愧简后，一似布衣然。
读久遗编绝，藏深拱璧全。
悲乎如此士，不贵又无年。
西城三绝句 其三 段干木庙
韩维（宋代）

由来为国必贤才，偃息端能弭祸灾。千古风流谁嗣者，顾瞻遗庙独徘徊。
巴里坤
萨迎阿（清代）

海南岭北建双城，重镇威严驻满兵。据要更新开郡县，保安依满置屯营。

天山雪冷催莲放，水府龙潜禁炮鸣。西域版图收万里，笑他汉碣纪功成。
阻雨饮澹川宅
沈叔埏（清代）

到门冻雨洗炎溽，延客回镫惭不速。借将尊酒叙平生，差胜只不招近局。

茗碗楸枰偶作缘，异时佳话任人传。一轮蟾魄秋相识，两部蛙鸣醉欲眠。
至金溪与康功
郑刚中（宋代）

客子远羁栖，天寒夜幽独。拥被荐孤枕，感叹不自足。

念与公平荐，书卷共灯烛。事业志远大，可但慕爵禄。

騕袅头不垂，果此先喷玉。骎骎官职场，意气已神速。

我方坐困苦，一命线相续。盗虽哀王粲，屡作砧上肉。

屋庐化飞烟，瓶盎无储粟。岂不邻北阮，分者谁半菽。

今兹寻友朋，惭甲生面目。波涛岁云暮，正作垂翅鹄。

公无遂独笑，忍听穷途哭。
送南陵李少府（李公自淮楚之南昌）
许浑（唐代）

高人亦未闲，来往楚云间。剑在心应壮，书穷鬓已斑。

落帆秋水寺，驱马夕阳山。明日南昌尉，空斋又掩关。
二月八日偶成
张九成（宋代）

春寒渗渗越常年，桃李枝间尚悄然。
数日长阴君莫叹，人人道是养花天。
仿元遗山论诗绝句 其十二
王昌麟（清代）

出入云间硬语盘，鲛宫水立夏生寒。玉川继起涪翁作，始信杈枒得句难。
句
何舟（宋代）

鲁望隐时曾为钓，季鹰归日已成名。
杂曲歌辞·杞梁妻
贯休（唐代）

秦之无道兮四海枯，筑长城兮遮北胡。
筑人筑土一万里，杞梁贞妇啼呜呜。
上无父兮中无夫，下无子兮孤复孤。
一号城崩塞色苦，再号杞梁骨出土。
疲魂饥魄相逐归，陌上少年莫相非。
醉蓬莱
万俟咏（宋代）

正波泛银汉，漏滴铜壶，上元佳致。绛烛银灯，若繁星连缀。明月逐人，暗尘随马，尽五陵豪贵。鬓惹乌云，裙拖湘水，谁家姝丽。

金阙南边，彩山北面，接地罗绮，沸天歌吹。六曲屏开，拥三千珠翠。帝乐□深，凤炉烟喷，望舜颜瞻礼。太平无事，君臣宴乐，黎民欢醉。
紫金翅
贾似道（宋代）

紫头青项翅如金，腿脚兼黄肉带蜜。
必须生有紫黑钳，咬杀秋虫人失色。
次府教一览亭韵
萧立之（宋代）

秋膺重叠有谁编，客意难凭燕子传。欲送寒衣仍冷雨，稍疑飞雾近南天。

杨花舞歇春无力，湖水空明晚自烟。日日诗筒星火急，吟窗秃尽笔锋尖。
闻角
宋伯仁（宋代）

晓角经秋每厌听，那堪和月在边城。
从来只说梅花引，未识梅花曲外声。
句
张嵲（宋代）

白水汪汪满稻畦，樟花零落遍前溪。
别高九万
刘克庄（宋代）

花翁徒步悲诗境，菊磵舂粮哭复斋。
众客食鱼弹铗去，几人白马索车来。
寻思旧事成三叹，断送诸贤入三哀。
信矣两生俱烈士，有金当为筑高台。
少年
张耒（宋代）

朱绳缚天狗，白羽射旄头。
新佩将军印，初成甲第楼。
绮罗诸院夜，鞍马五陵秋。
惟有如霜鬓，令君览镜愁。
题碧花笺
佚名（唐代）

珠露素中书缱绻，青萝帐里寄鸳鸯。

自怜孤影清秋夕，洒泪裴回滴冷光。
静安八咏录三 其三 沪渎垒
余寅（元代）

我过袁崧宅，重寻沪渎津。英雄千载下，遗垒大江滨。
南湖史君制暗香汤奇甚赋二绝求之
陈深（宋代）

飞和梅花重惜芳，仙房想像制新汤。
独疑清浅溪头汲，石鼎煎来水亦香。
三用前韵酬达夫 其七
刘弇（宋代）

蹀骢草媚障泥锦，结妓花烘压杏油。梁父吟输醉乡客，抛毬乐称曲家流。
阳羡杂咏十九首。观妙庵
陆希声（唐代）

妙理难观旨甚深，欲知无欲是无心。

茅庵不异人间世，河上真人自可寻。
杂诗
佚名（唐代）

旧山虽在不关身，
且向长安过暮春。
一树梨花一溪月，
不知今夜属何人？
圣无忧
陆求可（清代）

自古多愁处，无如客舍难堪。薄情一片云遮面，摇落在江潭。

杜宇空啼泪血，春风不送征骖。飞扬跋扈今如此，搔尽发鬖鬖。
焦山
熊文泰（清代）

江到海门尽，樵岩江上浮。苍松包古寺，清磬响中流。

星月双峰冷，烟波四面秋。凌晨望初日，更上最高楼。
偈颂四十一首
释慧晖（宋代）

学者恒沙无一悟，过在寻他舌头路。
欲得忘形泯踪迹，努力殷勤空里步。
癸亥岁正月二首 其一
吕本中（宋代）

闲居足因循，所至漫冬夏。今年忽六十，稍觉日有暇。

孔子固大忽，未害六十化。同时蘧伯玉，亦岂出此下。

庄周与惠施，初未识此话。何因为此语，百世呈缝罅。

不如姑置之，以俟一朝霸。
思虑吟
邵雍（宋代）

思虑未起，鬼神莫知。
不由乎我，更由乎谁。
元
方翥（宋代）

雨过前村湖水平，鱼头戢戢逐波生。
隣家篮里收鸡子，昨夜分明报五更。
求赵表之墨
吕本中（宋代）

超然堂中墨如戟，支撑宗门渠有力。参得诸方一味禅，以此示人人不识。

病夫见之喜折屐，便欲投诗恐无益。主人不吝是家风，会见琅琅送圭璧。
右梅竹翠鸟题弼侄飞鸣宿食四雁图 其三
杨士奇（明代）

霜落洞庭渚，江南九月秋。稍违关塞远，适足稻梁谋。
滏阳道中
米汉雯（清代）

远近和鸣鸡，朝晖望欲迷。波环堤左右，地似瀼东西。

柳影藏凫队，荷香送马蹄。赏心随命酌，村酒正堪携。
金盏倒垂莲（依韵和次膺寄杨仲谋观察）
晁补之（宋代）

诸阮英游，尽千钟饮量，百丈词源。对舞春风，螺髻小双莲。念两处、登高临远，又伤芳物新年。此泪不待，桓伊危柱哀弦。

身闲未应无事，趁栽梅径里，插柳池边。野鹤飘飖，幽兴在青田。也莫话、书生豪气，更铭功业燕然。毕竟得意，何如月下花前。
雪霁夜入直
陈曾寿（清代）

夜夜月明雪，萧萧风偃裘。旷寥宜独往，皎洁夺尘忧。

斗揭天容近，灯青海气浮。惊心归去愿，真个到琼楼。
题邵武军泰宁县叶恪循道清风楼
晁说之（宋代）

叶公贤父子，清风何奕奕。
爱彼清风好，危楼高百尺。
来从玉宇远，照衣光可掷。
桂叶尚飘飘，蕙草下袭袭。
平生眼豁开，脱然凌羽翼。
对饮伴明月，故人念畴昔。
咏歌何穆如，援琴更幽寂。
慈乌遶难老，霅溪非其匹。
华阳三层上，松韵亦萧瑟。
至赵庄镇舍轿乘马二首
孔武仲（宋代）

晴郊漠漠翠烟浮，乘兴闲登棘下骝。
风色斗回成凛冽，却添貂帽拥驼裘。
嘉祐祫享二首 其二 送神用《怀安》。
郊庙朝会歌辞（宋代）

灵神归止，光景肃然。福祥裕世，明威在天。孝孙有庆，骏烈推先。

佑兹基绪，弥万斯年。
春风
王安石（宋代）

春风吹园杂花开，青天露坐始此回。
一杯一杯复一杯，笑言溢口何欢咍。
古人白骨生青苔，我独不饮何为哉。
何时出得禁酒国，垒麴便筑糟丘台。
叶翁以丛竹分种因题墨谢之
吴宽（明代）

东巷青青早见分，岁寒别种共欣欣。世间益者成三友，林下贤人咏五君。

雨过不须论醉日，风回时复见晴云。传神妙手今难得，聊入筠窗翠凤群。
登大明寺塔
宋庠（宋代）

故岁摇落时，凭高望扬越。
流光不我与，复此值凋节。
孤塔踞层冈，仙盘湧漻泬。
病足攀危梯，寸晷或三歇。
浩荡佛界宽，凌兢客心折。
远岫几培塿，空江一明灭。
海日栖簷题，霜风语铃舌。
荒墟自今古，大块靡封埒。
豁若醯覆开。醒如豆聪撤。
哀哉人间世，小智互纷结。
豕虱论是非，蛮蜗定雄杰。
伥伥百代俗，唧唧九流说。
推致无穷中，秋毫共飘瞥。
圣人小天下，乐意遗来哲。
矧余蒙鄙姿，轻蹈荣利辙。
溷浊六尘并，讙呶太和泄。
薄言真境游，追悟生理缺。
洗心刻来誓，回步懲曩跌。
甘露多馀滋，圣关有幽鐍。
咄嗟朝市人，此路非尔蹑。
和史司直韵五首
吴潜（宋代）

空中万鹤舞盘旋，飞向西天只树园。
一幅缯绡包宇宙，连城珪璧委郊原。
冰笳莫弄两三曲，铁甲犹联百万屯。
痛癢不知惟党二，至今浪有姓名存。
和元遗山二首
王奕（元代）

高垣门十一，云是鲁城基。
浮浮化荆榛，孔庙存威仪。
奎门出浩化，杏坛历逶迤。
古今帝王所，形仆影即随。
人间此天阙，可望不可跻。
诗书寿老壁，孙子绵遗规。
杲杲不可尚，百世当前知。
金刚随机无尽颂 其八 如法受持分第十三
释印肃（宋代）

庾岭问南能，踏碓到三更。谁知憨俗汉，绍祖列传灯。
入寺
苏轼（宋代）

曳杖入寺门，辑杖挹世尊。
我是玉堂仙，谪来海南村。
多生宿业尽，一气中夜存。
旦随老鸦起，饥食扶桑暾。
光圆摩尼珠，照耀玻璃盆。
来従佛印可，稍觉魔忙奔。
闲看树转午，坐到钟鸣昏。
敛收平生心，耿耿聊自温。
今年正月二十五日行园见群花尽开怅然追思去
晁公溯（宋代）

去年别津乡，两岸麦离离。
亲戚知我行，晓出相追随。
系船五里沙，江水清涟漪。
俯窥皆白石，绿色可染衣。
何以谢送者，呼酒聊共持。
放杯不忍去，看我船解维。
至今念其处，岁月忽如驰。
还复见荠麦，青青满陵陂。
桃李亦尽开，风吹总成泥。
一岁春一来，少留能几时。
乃若远行客，日夜只欲归。
正须勤往游，步绕芳菲枝。
酾渠引微流，浮萍已生池。
无事但日饮，更赋涉园诗。
木兰花
张孝祥（宋代）

拥貔貅万骑，聚千里、铁衣寒。正玉帐连云，油幢映日，飞箭天山。锦城起方面重，对筹壶、尽日雅歌闲。休遣沙场虏骑，尚余匹马空还。

那看。更值春残。斟绿醑、对朱颜。正宿雨催红，和风换翠，梅小香慳。牙旗渐西去也，望梁州、故垒暮云间。休使佳人敛黛，断肠低唱阳关。
题衢州石壁寺
徐照（宋代）

岸上横生脉，平林一里溪。众船寒渡集，高寺远山齐。

残磬吹风断，眠禽压竹低。自嫌昏黑至，难认壁间题。
渡黑水沟
郁永河（清代）

浩荡孤帆入杳冥，碧空无际漾浮萍。风翻骇浪千山白，水接遥天一线青。

回首中原飞野马，扬舲万里指晨星。扶摇乍徙非难事，莫讶庄生语不经。
句
郑文宝（宋代）

失意惯中迁客酒，多年不见侍臣花。
秋暮登太白
陈允平（宋代）

飘飘短褐袍，倚杖立金鳌。
桥束溪流急，树增山势高。
白云连海峤，黄叶满亭皋。
落日西风恶，尘埃两鬓毛。
江山万里图
宋无（元代）

只尺寒流千万峰，濡声寂寂暮猿空。
卖船欲泛春潮雨，楚树吴云是尽中。
咏白玉如意
乾隆（清代）

和阗供岁供，制器玉工闲。
虽曰来之易，能忘获以艰。
新年符吉兆，代语得心闲。
永愿洗兵马，休言致白环。
访西涧王深道
戴复古（宋代）

诸王居处僻，古屋满山坡。
传到宋淳佑，来从晋永和。
诗书历年久，名胜结交多。
一涧流芳涧，滔滔秋水波。
南宫宿斋
寇准（宋代）

南宫向夕景弥清，风竹萧然动远情。忆到陕城东阁伴，拂窗敲砌送寒声。
赋得戏燕俱宿诗
虞世基（隋代）

大厦初构与云齐，归燕双入正衡泥。欲绕歌梁向舞阁，偶为仙履往兰闺。

千里争飞会难并，聊向吴宫比翼栖。
读史二首
张耒（宋代）

嬴秦余祚已蛇分，车府凶高尚畏人。
安有区区犹指鹿，从来菽麦不曾分。
教胄子四首并序 其三 刚而无虐
林光（明代）

大易进阳刚，阳刚乃君子。万事成于刚，刚德信可美。

浩然不挠屈，此气胡能尔。所贵强哉矫，中立而不倚。

惟刚或太过，为猛为暴耳。更复为强梁，岂但虐而已。

忿来不知惩，心火倏然起。美德转为凶，其咎乃可訾。

此心常戒慎，刚柔自中理。飘沙走石心，淀作澄潭水。

刚用孰为先，莫先于胜己。
如梦令 其四
秦观（宋代）

楼外残阳红满。春入柳条将半。桃李不禁风，回首落英无限。

肠断。肠断。人共楚天俱远。
寄饯赵清中主上元簿
林表民（宋代）

六代旧都遗在，词人怀古去登陆临。
长干塔上青山远，玄武湖边碧草深。
肯把簿书庶望眼，但图方略副焦心。
平江大海虽吾愿，台阁须材必访寻。
黄菊九首
史铸（宋代）

不与群芳竞，宜乎殿颢商。
露从今夜白，菊是去年黄。
九日陶公酒，一生青女霜。
有同高士操，得尔慰凄凉。
九日姑苏台酬卢蒲江赵静斋钱竹岩诸名胜
释居简（宋代）

岁晚登临似仲宣，可胜来此拍阑干。水围绿野日将夕，露浥紫萸秋未寒。

欲雨天痕云气湿，不风庭树子声乾。悠然吊古无穷恨，付与西风一永叹。
浪淘沙（秋江）
张炎（宋代）

万里一飞篷。吟老丹枫。潮生潮落海门东。三两点鸥沙外月，闲意谁同。

一色与天通。绝去尘红。渔歌忽断荻花风。烟水自流心不竞，长笛霜空。
宫词
王仲修（宋代）

柳絮飘零春事稀，绿荫零乱上瑶墀。
好花着子青如豆，却忆香红满槛时。
和樊直夫兼简允南
郭印（宋代）

士而志於道，谁云不自量。
山海虽崇深，行者尚梯航。
况复我固有，本根先混茫。
渺然一微尘，犹足铸虞唐。
随遇得真乐，何适非道场。
回首观世间，汩没诚可伤。
余岂不知耶，驽马恋豆糠。
春林听鸣鸟，秋壁闻啼螀。
是心如死灰，妄念不复猖。
持此欲求交，满目都伥伥。
迩来得吾人，宿愿欣已偿。
文字果超诣，圣门早升堂。
视彼俗学流，一一痴与狂。
所为杂霸下，未可语皇王。
与君期戮力，起废针其肓。
相将入山中，采薇以为粮。
再和 其二
王庭圭（宋代）

密云初识雨前春，未羡官厨送八珍。正苦睡魔须料理，愧无妙语敌甘新。

兵分刺史千馀骑，系出洪崖几世人。丽句新词邻大雅，岂将文体效梁陈。
江城子 春思
尤侗（清代）

花朝去了又春分。草如茵，柳烟新。油壁青骢，争踏武陵春。

绣暮罗衣香过处，人不见，插红裙。

纱窗寒雨最难闻。冷炉薰，淡芳樽。闲病闲愁，独对旧东君。

日暮捲帘南北望，魂欲化，楚山云。
九日
戴复古（宋代）

今日知何日，他乡忆故乡。
黄花一杯酒，白发几重阳。
日晚鸦争宿，天寒雁叫霜。
客中无此醉，何以敌凄凉。
宋颂九首 其三 皇祖
石介（宋代）

皇祖曰嘻，物情难筹。予代有周，天时人谋。罔有不同，予德其休。
课书
张九成（宋代）

汲汲我何事，爱此窗日光。
北门终日开，风透轩槛凉。
贫病何以疗，六经真古方。
荣辱顿尔失，太山亦毫芒。
呼儿来读书，弦诵惊满堂。
仕途有捷径，掩口笑我狂。
挽王抚干
曾丰（宋代）

柒左风流迹已陈，故家余韵更何人。
云霄浩荡开雏凤，岁月峥嵘逼老椿。
三釜未终身大暮，九泉无憾意长春。
北邙山下重回首，片玉空怀万古尘。
扇子诗
李石（宋代）

蝶儿也解宿香丛，蜂子尤能醉蜜红。
幻景扫除余结习，自携茗碗漱花风。
次韵宋尚书山居十五咏·驻屐亭
方岳（宋代）

等得轻晴便一来，逢化不住恐花猜。
丁宁莫挂桄榔去，怕损亭前称意苔。
山中自怡谢所知
释契嵩（宋代）

万事随宜勿强攀，暂过朝市即归山。劳生未必浮名好，称性应归到处闲。

都似梦中休问影，只堪吟里更怡颜。襄阳道者宁知尔，猿鹤萧然石室间。
蓦山溪（和王定国朝散忆广陵）
晁补之（宋代）

扬州全盛，往事今何处。帆锦两明珠，罥蔷薇、月中嬉语。朱衣白明，公子似神仙，登云屿。临烟渚。狂醉成怀古。

兰舟归后，谁与春为主。吟笑我重来，倚琼花、东风日暮。吴霜点鬓，流落共天涯，竹西路。高阳侣。魂梦应相遇。
送吴荣楷之官浙江三首
曾国藩（清代）

乡闾昔根从，殷勤托诗酒。
再来长安道，舟车并携手。
如今弥旷远，脱然绝窠臼。
少年尚意气，峥嵘各自担。
风尘饱所谙，苍然皆老丑。
激湍亦已平，真气充户牖。
相见无藩篱，洒落真吾友。
昨夜秋风来，袅袅凉生柳。
念子当乖离，旁皇如失守。
万族各有营，欢聚焉可久！
意趣苟无违，秦趆如左右。
后会知何年，今兹有岁在丑。
雪中连日行役戏书简同僚
黄庭坚（宋代）

简书催出似驱鸡，闻道饥寒满屋啼。
炙背巿眠榾柮火，嚼冰晨屋萨波虀。
风如利剑穿狐腋，雪似流沙饮马蹄。
官小责轻聊自慰，犹胜擐甲去征西。
岁初巡属县，登高安南楼言怀
张九龄（唐代）

山城本孤峻，凭高结层轩。江气偏宜早，林英粲已繁。

馀滋含宿偏，众妍在朝暾。拂衣释簿领，伏槛遗纷喧。

深俯东溪澳，远延南山樊。归云纳前岭，去鸟投遥村。

目尽有馀意，心恻不可谖。朅来彭蠡泽，载经敷浅原。

春及但生思，时哉无与言。不才叨过举，唯力酬明恩。

美化犹寂蔑，迅节徒飞奔。虽无成立效，庶以去思论。

行复徇孤迹，亦云吾道存。
失调名
佚名（宋代）

春来长是病厌厌。
同成父逸远自桃花游龟峰复回桃花赋诗二首 其一
赵蕃（宋代）

杖策入龟峰，行穿数里松。殿依山立壁，门径石成踪。

药有仙灵异，僧才粥饭供。青冥谁为斲，衰疾奈何攻。
孤山前举溺死者
释居简（宋代）

柳色经秋草葑湖，菱荷彫尽到菰蒲。谁将处士孤山路，幻出天台九想图。
偈二首 其二
释元素（宋代）

未开口时先分付，拟思量处隔千山。莫言佛法无多子，未透玄关也大难。
谢秦府推官寄《丹台集》
齐己（唐代）

秦王手笔序丹台，不错褒扬最上才。凤阙几传为匠硕，

龙门曾用振风雷。钱郎未竭精华去，元白终存作者来。

两轴蚌胎骊颔耀，枉临禅室伴寒灰。
偈颂一百四十二首 其一二七
释广闻（宋代）

吾佛舒广长舌相，不即此座亦不离。尔时宝积诸长者，持七宝盖而献佛。

如庵道人道机熟，今亦即色以明心。攒花簇锦出新好，而以组绣作佛事。

一一针孔一世界，一一花叶一如来。森罗万象影重重，莫不一法之所印。

此座非高亦非广，此被非阔亦非狭。舒即大千悉弥满，收入微尘不迫窄。

譬如随色摩尼珠，是被光明亦如是。昼夜常转如是轮，须弥灯王为作證。
送镜中照上人兼柬斗南和尚
楼琏（明代）

旧住扶桑第几山，偶然踪迹落人间。萝衣拂露辞秋壑，藤杖扶霜度晓关。

滇海飞来孤月小，点苍留得半云閒。殷勤为报圆通客，鹤背清风好共还。
喜雪
黄庶（宋代）

长安雪一尺，朝扉失南山。
坐喜疾疫消，敢避衣褐单。
关中西征后，所向{擅扌换饣}粥悭。
去年新钱敝，千里成凋残。
漫漫丰穰候，风俗开客颜。
秦人饱透墙，共望仓廪宽。
暮府俸薄少，藜藿日满盘。
明年麦定好，慰喜聊加餐。
送何龙友太史赴阙 其二
区怀瑞（明代）

象纬剧欃枪，举世忧戎马。杞人效管窥，但虑朝与野。

吝怨惨五兵，岂在榆关下。蹈海乃扬波，却笑悠悠者。

洼声杂宫县，路目羞都冶。离德允若兹，秉尚躬风雅。

中昃恤其孚，正直登虞夏。去去矢卷阿，此和宁应寡。

咨度备骖騑，祖祝申杯斝。夙抱葵藿心，对之当谁写。
台阳腊除杂咏 其十
施琼芳（清代）

人心计算长，一食留馀地。社饭想明年，谁知高后意。
宿界首寺施府墓园也次孟使君壁间韵三首
黎廷瑞（宋代）

沙路抵长夏，入山如早秋。
閒房容客卧，老屋欠人修。
日落蝉多事，云深鹤自由。
风尘二十载，复此得清游。
送沈虞卿秘监将漕江东二首
洪迈（宋代）

无复同趋尺五天，湖山佳处想联翩。
看君挥手谢送者，使我销魂惟黯然。
闪雨不成张祖席，停云空自寄诗篇。
趋势家莫作多时住，闻道东人正可怜。
对隔壍梅赠斯远
赵蕃（宋代）

梅开壍边勿渠陋，倚竹长年固成瘦。
风期唤得高人就，几度行看仍落齅。
是花佳处绝难摹，思虽宛转终不如。
我诗有愧渭南赵，君句自续东湖徐。
三谣。蟠木谣
白居易（唐代）

蟠木蟠木，有似我身；无中乎器，无用于人。

下拥肿而上辚菌，桷无桷兮轮无轮。

天子建明堂兮既非梁栋，诸侯斫大辂兮材又无中。

唯我病夫，或有所用。用尔为几，承吾臂支吾颐而已矣。

无伤尔性，无枉尔理。尔怏怏为几之外，无所用尔。

尔既无材，吾亦无材，胡为乎人间裴回？蟠木蟠木，

吾与汝归草堂去来。
偈八首 其三
释思慧（宋代）

智海无这个忌讳，要开便开，要合便合。要打便打，要喝便喝。

一合智通无障碍，十方世界横该抹。灵叟灵叟，快活快活。
杂兴六言十首
刘克庄（宋代）

重来已白发老，独断擢紫薇郎。
雅量虽惭子固，热情不倩君房。
乱水二首 其一
毕仲游（宋代）

乱水号新港，颓云蘸古城。山楼遥出没，野日自昏明。

树冷禽声灭，霜高鹘翅轻。梦归今未得，寂寞寸心惊。
句
谌祜（宋代）

梦犹平昔醒来别，忆到儿童事转长。
至日再和磨字韵一首
林希逸（宋代）

长边久息追风骑，散地閒披钓月蓑。锁谏忠劳多叔达，铜光谐谑绝新磨。

笙镛尚閟须终岁，圭币将陈待始和。老太平时逢此日，负暄檐下看云过。
心红峡口号
岳礼（清代）

凤岭才过一半程，篮舆载满白云轻。荆关妙笔都看尽，不及心红峡里行。
寒山访雪谷师
智舷（明代）

寒山太湖东，六月雪埋坞。时有天耳师，巢居类巢父。

春秋末半百，气骨自高古。清泉冻连底，蹲石怒狮虎。

此中除梅花，无物入岩户。
正月晦日期应㝛同游浮山余往遍历诸峰而应㝛不至遂㝛会胜岩次日至华严寺作诗归示应㝛兼寄朱竹君学士
姚鼐（清代）

朝晖扬澜渡，明漪泛巃嵷。舍艇杖筇入，两崖一道甬。

石若垂天云，与地离跟踵。立柱袅纤箾，垂乳坠拥肿。

长风流其隙，飘摇殆将动。初入浩笑廊，题名纷蠛蠓。

昏泐间一读，鼻磨目劳眮。三曲既穿洞，一门俄出竉。

睥睨昔建矛，搏斗事呼詾。中山信人杰，造迹拔砦勇。

浮云失前功，巨障有馀巩。超登万壑上，空宇散群壅。

尝闻此山木，连峰覆郁蓊。陋僧不知惜，十八槱煴㷓。

俯视惟壑谷，青葱若箸䉥。上有石攒罗，象似岂寓俑。

江湖漫远明，峰棱点脩耸。是时春始和，菜麦竞刺垄。

佳人终不来，逝鸟时企翪。天风警虚襟，寒阴肃昼恐。

天池见纤鳞，人言乃龙种。却立不敢浴，引手聊一捧。

浥水洗石莲，戏答群怂恿。绕云梯颇峻，僧导使余踵。

右诣张公岩，欲乞馀铅澒。夙闻九带禅，晰义启愚懂。

异哉不二门，兼绍洞山统。我登远公石，但见青草菶。

安得闻说法，颠顶灌酪湩。日暝返龛阁，中心独怅懵。

青镫荧石壁，照佛两臂拱。终夜风雨急，环岩吐泉孔。

坐待朝旸洞，果见先曈昽。置案未尽餐，僧雏来趣董。

西北舍旧历，东南发新竦。紫霞关其隘，穹蜷偃脩蝀。

僧登余未上，仙床危可悚。最钜金谷岩，斑駮矗上涌。

赤玉挂弯环，青天受蟠拥。岩窦立金容，纵横结梁栱。

其右辟石室，弇上窍若笼。冬凝曜冰柱，春霤堕乳挏。

有童试掷爆，訇殷坁隤陇。其外沸石泉，当户三曲踊。

长溪决两隘，霜锷拔鞞琫。转入华严寺，高林堕鸟氄。

鲸铿震幽阴，奚啻破蛚蛬。遂穿巨竹径，上诣可师冢。

婆娑芳桂阴，趺坐遗厦𢉛。借问张文端，宁辞柱石重。

萧尔此淹留，何如惊辱宠。有志向浮山，自余始角总。

长序仲孚诗，锐思拨倥偬。悲哉吾仲孚，奄已乘翣輁。

而吾二十年，京洛仕㩉茸。翰林持节来，思余隔尘塕。

嗟彼千里骥，倏以短辙覂。至今壁上刻，光晶照珠珙。

惜我先后迹，与君不可总。此生逋世役，几如说梏拲。

孰慰独游寂，灵怪交献奉。所恨未闻道，仍将弃凡冗。

粪扫石坛隅，终身缚竹䈵。远道或见思，作诗遗笑唪。
群公见和又答四首 其三
刘鹗（清代）

归来乎，生不必八千秋，爵不必万户侯。饮河得如鼠之偃，买花万作芙蓉殿。

世途荆棘进取难，何况风雨长漫漫。甘心局促笔砚间，时于乐处寻孔颜。

归来乎，山中乔木冬不枯，山前春到花模糊。胭脂梅绽酸于儒，黄金橘熟圆如珠。

四时好景难具道，有客叩门屣颠倒。醉馀吟诗弄明月，醉后从仙拾瑶草。

归来乎，客勿去，客少留。尊空尚堪脱鹴裘，但愿有酒如川流，长使吏部眠瓮头。

山花野鸟自歌舞，樵童牧竖相朋俦。归来乎，四海故人今几存，心事落落谁相论？

迩来赖有揭阁老，亦解为我歌浮云。人生几何钟报酉，行乐舒心聊寓酒。
题樱桃翠羽图
侯复（明代）

几点丹砂照绿阴，瑶池内使翠霞襟。
东风何处曾相识，沉水香消午院深。
连雨暮晴次唐友梅韵
缪公恩（清代）

幽窗几日苦凄迷，霁色初开日影西。云蚀长虹当户断，烟拖残雨拂檐低。

平池积水侵芳草，小径閒花点绿泥。好待东山明月上，共携短杖听前溪。
山行见月作
赵蕃（宋代）

有风肃然，落于树巅。
使我沈痾，不药而痊。
寄题淄川王景发肯构堂
沈与求（宋代）

深林艺松柏，不数栎与樗。
坐待十亩阴，等为匠氏储。
宁复知种十，责报不厌徐。
名令后必大，善积庆有馀。
於焉望丰屋，政可增修闾。
王孙世东州，奕奕盈簪裾。
金埒通里巷，珠树连阶除。
贤哉景发甫，爽爽众莫如。
直气薄霄汉，妙语锵琼琚。
定知磊落人，一见怀抱摅。
谓我架华堂，映发先人庐。
揭名取肯构，盖念经营初。
堂前植桃李，堂上罗诗书。
桃李意取适，诗书计非疏。
诸郎自兰玉，舌耕起菑畲。
吾诗以为箴，会见联高车。
绿杨紫燕图
秋江湛公（明代）

紫燕双双掠水滨，绿杨袅袅不胜春。
朱门华屋知多少，认得谁家是主人。
白秋海棠
蒋葆元（清代）

月华香艳露华凝，姑射仙人唤未应。剪取秋魂娇欲语，一枝清绝伴书灯。
夹江
杨冠卿（宋代）

麦浪浮浓绿，山眉晕远青。
光风来婉娩，客意独伶俜。
回雁鸣何许，轻鸥下远汀。
人家总幽隐，烟雨竹门扃。
雪中别诗友
杜荀鹤（唐代）

酒寒无小户，请满酌行杯。若待雪消去，自然春到来。

出城人迹少，向暮鸟声哀。未遇应关命，侯门处处开。
秋夕
李美（宋代）

十二层楼夜月明，美人帘底坐吹笙。芙蓉露冷秋衣薄，翻到霓裳第几声。
经瑶石台忆黎秘书先生因怀其子君献
欧必元（明代）

山高元近小蓬莱，磴道丛深莽不开。涧长千年瑶是草，崖悬百尺石为台。

虚传宝篆中郎秘，尚忆金闺侍从才。书就青山看接武，寻真玉斧未能来。
郊庙朝会歌辞建隆乾德朝会乐章二十八首
佚名（隋代）

神化妙无方，巍巍迈百王。
鹤书搜隐逸，龙陛策贤良。
拱揖朝群后，宾筵闢四方。
洪图基億载，淳曜德弥光。
望金陵偶成两绝 其一
吕本中（宋代）

台城南望入斜阳，尚想能诗玉树郎。乘兴风流莫相笑，眼看直北走雷塘。
雪后
方回（元代）

谁呵冻笔解吾愁，画到寒天欲尽头。
渔子一蓑垂野钓，诗翁百尺倚江楼。
光添几夜梅窗月，暖望明年麦陇秋。
却忆半山服坡老，叉鱼奇韵费雕锼。
奉和幸上阳宫侍宴应制
宗楚客（唐代）

紫庭金凤阙，丹禁玉鸡川。似立蓬瀛上，疑游昆阆前。

鸟将歌合蓬，花共锦争鲜。湛露飞尧酒，熏风入舜弦。

水光摇落日，树色带晴烟。向夕回雕辇，佳气满岩泉。
哭长孙侍御（一作杜诵诗。以下为杜甫补遗）
杜甫（唐代）

道为谋书重，名因赋颂雄。礼闱曾擢桂，宪府旧乘骢。

流水生涯尽，浮云世事空。唯馀旧台柏，萧瑟九原中。
筮邵子数得雷山小过五爻
郭之奇（明代）

穷愁书久著，忧患易初诠。生理何端绪，羁心久系缠。

漫凭骚赋遣，稍喜卦爻迁。小过虽非大，西郊亦未偏。

音从飞鸟至，象比密云连。望泌思衡下，甘薇忆首巅。

敝衣难更改，耻粟易三咽。苦节贞亡悔，嘉肥遁乃全。

古人情可见，往事意堪传。景物终朝异，风光尽日玄。

因时观雨化，与蛰俟雷宣。上下谁堪取，空空独问天。
点绛唇（仙吕）
周邦彦（宋代）

征骑初停，酒行莫放离歌举。柳汀莲浦。看尽江南路。

苦恨斜阳，冉冉催人去。空回顾。淡烟横素。不见扬鞭处。
题东篱采菊图
萧澥（宋代）

倒樽醉卧菊篱边，嘴段风流亦偶然。
要识先生独醒处，平生心事在寒泉。
状元瑞莲一茎三花
侯用宾（明代）

太华峰顶有奇葩，移向开江艳若霞。上瑞已闻传并蒂，休徵何若是三花。

杨车杂遝俱倾国，赵女轻盈亦让华。借问当年何所应，锦衣乡里状元家。
送王龟处士
姚合（唐代）

送客客为谁，朱门处士稀。唯修曾子行，不著老莱衣。

古寺随僧饭，空林共鸟归。壶中驻年药，烧得献庭闱。
奉酬纯父浚都病起见寄
吕南公（宋代）

建康学士注鱼虫，枹罕兵官策守攻。此日精勤徒有得，异时荣盛各成空。

吾能委曲谋田上，君乃呻吟厌旅中。故国他乡俱未快，劳生何事不齐同。
往马水口宿烟麓陀庵
徐渭（明代）

昔从良涿行，兹山在云际。
昨夕宿兹山，云乃出衣袂。
四徒夹一舆，两膝拳至鼻。
一里转百盘，锯牙不得直。
结苇以为庐，削木冒金髻。
夜钟但超悬，晨鸡聊一嘒。
巉岩既高骞，巑岏复孤厉。
回思燕赵时，筑城遏胡骑。
安得尽如斯，脱甲开户寐。
木兰花（送耿太尉赴阙）
王安中（宋代）

尧天雨露承新诏。珂马风生趋急召。玉符曾将虎牙军，金殿还升龙尾道。

征西镇北功成早。仗钺登坛今未老。樽前休更说燕然，且听阳关三叠了。
闻潮阳吴子野出家?或为苏过作?
苏轼（宋代）

子昔少年日，气盖里闾侠。
自言似剧孟，叩门知缓急。
千金已散尽，白首空四壁。
烈士叹暮年，老骥悲伏枥。
妻孥真敝履，脱弃何足惜。
四大犹幻座，衣冠矧外物。
一朝发无上，顾老灵山宅。
世事子如何，禅心久空寂。
世间出世间，此道无两得。
故应入枯槁，习气要除拂。
丈夫生岂易，趣舍志匪石。
当为师子吼，佛法无南北。
送王侍御赴江西兼寄李袁州
韩翃（唐代）

中朝理章服，南国随旌旆。腊酒湘城隅，春衣楚江外。

垂帘白角簟，下箸鲈鱼鲙。雄笔佐名公，虚舟应时辈。

按俗承流几路清，平明山霭春江云。湓城诗赠鱼司马，

汝水人逢王右军。绿蘋白芷遥相引，孤兴幽寻知不近。

井上铜人行见无，湖中石燕飞应尽。礼门前直事仙郎，

腰垂青绶领咸阳。花间五马迎君日，雨霁烟开玉女冈。
次韵元煇中秋雨
方回（元代）

良辰合与一樽酬，有酒无朋也自愁。
万事只堪花老眼，一年又过雨中秋。
鸣砧处处凄邻巷，击檄相望起戍楼。
更着乱蛩环独榻，平生天地付神游。
舟行怀友人李明宇集杜句
张萱（明代）

水宿仍馀照，桥怜再渡时。星垂平野阔，天远暮江迟。

不见李生久，兼摧宋玉悲。何时杯重把，排闷强裁诗。
赠元九侍御文石枕以诗奖之
刘禹锡（唐代）

文章似锦气如虹，宜荐华簪绿殿中。

纵使凉飙生旦夕，犹堪拂拭愈头风。
答洪文父问仁二首 其二
钱时（宋代）

自心自过自知非，痛刬根芽事眇微。个里工夫真切己，百年羁旅一朝归。
玉楼春（和李宜仲）
王之道（宋代）

少年心性消磨尽。三斗烂肠浑是闷。看书聊复强寻行，属句不妨闲趁韵。

此生自断天休问。富贵时来还有分。一卮芳酒送清歌，楼下玉人相去近。
汾阳昭禅师真赞
释德洪（宋代）

维摩杜口，释迦饶舌。动容顾瞻，非默非说。虽宣一字，不露点墨。

稽首汾阳，千圣同辙。
小园早步
赵蕃（宋代）

今朝欣雨止，天气渐清和。
篱落小桃破，阶除驯雀多。
占方移果树，带土数蔬科。
农务侵寻及，吾宁久卧疴。
赠吴德秀隐士用来韵
李复（宋代）

不计无成与有成，但能偿足百年心。
喜营美酿多栽秫，广蓄奇书尽散金。
三代遗文钟鼎古，五湖秋意画图深。
超然真趣谁能识，目送孤鸿抚素琴。
和家兄敬怀秋日閒居 其五
万光泰（清代）

露晞岸草黄，霜落林叶赤。连畦种污莱，各有卤莽获。

篝车陌头载，墉栉屋后积。南山落豆萁，伏腊缶自击。

吾生寡筋力，幸辨菽与麦。《伐檀》感风诗，素食徒挟筴。

匡衡世农夫，扬雄岂仕籍。驱雀彼何为，今人不如昔。
禅人并化主写真求赞
释正觉（宋代）

寒竹癯长，苍松老刚。
身心铁石，肝胆冰霜。
秋天湛湛远连水，宾雁冥冥初没行。
却来借伴，随事成章。
署中别季德弟赴京
刘克修（明代）

栖迟薄宦倍愁思，梦草瞻云几岁时。逐路莺花供杖履，连床灯火慰埙篪。

时来尔献河东赋，政拙吾惭岘首碑。万里飞腾须及早，不堪沾袖又分歧。
度关山
李端（唐代）

雁塞日初晴，狐关雪复平。危楼缘广漠，古窦傍长城。

拂剑金星出，弯弧玉羽鸣。谁知系虏者，贾谊是书生。
赠邓春澍先生
祝廷华（清代）

兰言一纸递江隈，艳说南阳辟草莱。腕具灵机誇四美，胸罗实学贯三才。

杀青有集搜名著，完白能师轶众材。何幸蓬门驻芳躅，烹鲜践约获追陪。
送春
朱诚泳（明代）

青帝收春律，中宵法驾旋。暖风芳草渡，细雨落花天。

深树迷蝴蝶，空山叫杜鹃。一樽从此别，相见动经年。
群雁图
傅若金（元代）

微茫洞庭野，隐约潇湘岸。鸿雁将栖息，飞鸣求其伴。

先集良未安，后至凄欲断。使我怀弟兄，因之中肠乱。

留连江海远，惨淡秋晖晏。常恐随天风，高飞入云汉。
喜朝天（绮霞阁即踏莎行）
曹冠（宋代）

绣水雕栏，绮霞邃宇。薰风飒至清无暑。花间休唱遏云歌，枝头且听娇莺语。

景物撩人，悠然得句。深杯戏把纹楸赌。胸中邱壑自生凉，何须泉石寻佳趣。
赠益府裴录事
卢照邻（唐代）

忽忽岁云暮，相望限风烟。长歌欲对酒，危坐遂停弦。

停弦变霜露，对酒怀朋故。朝看桂蟾晚，夜闻鸿雁度。

鸿度何时还，桂晚不同攀。浮云映丹壑，明月满青山。

青山云路深，丹壑月华临。耿耿离忧积，空令星鬓侵。
早朝诗（十四首）
杨子器（明代）

朝行分正从，睿藻耀文章。
月直树无影，风清花有香。
挈壶司水树，鞮鞻奏宫商。
阙左棕亭下，朝回候早堂。¤
声声慢·金关叩户
王哲（金朝）

金关叩户，玉锁扁门，闲里不做修持。杳默昏冥谁会，舞弄婴儿。睡则擒猿捉马，醒来后、复采琼芝。每依时，这功夫百日，只许心知。自在逍遥做就，唯舒展，红霞光彩敷披。罩定灵明，方见本有真慈。一粒神丹结正，三重焰、紧紧相随。遇瑶池，透青霄、顶上无为。
沁园春 十月朔蓉君生朝，亚子赋沁园春吊之，嘱和
沈昌眉（清代）

霣矣秋蓉，是拒霜花，霜竟摧之。忆分湖负土，招魂未得，石城奠酒，挥泪徒滋。

岁岁年年，朝朝暮暮，雨雨风风系我思。思今日，正小春月朔，彼美生时。

生来不合时宜。到天上差堪一展眉。想昭临下土，长依月姊，吹嘘万类，得傍风姨。

玉宇光明，碧空浩荡，俯视尘寰尽可嗤。生前事，复何思何怨，何喜何悲。
奉和袭美太湖诗二十首。上真观
陆龟蒙（唐代）

尝闻升三清，真有上中下。官居乘佩服，一一自相亚。

霄裙或霞粲，侍女忽玉姹。坐进金碧腴，去驰飙欻驾。

今来上真观，恍若心灵讶。只恐暂神游，又疑新羽化。

风馀撼朱草，云破生瑶榭。望极觉波平，行虚信烟藉。

闲开飞龟帙，静倚宿凤架。俗状既能遗，尘冠聊以卸。

人间方大火，此境无朱夏。松盖荫日车，泉绅垂天罅。

穷幽不知倦，复息芝园舍。锵佩引凉姿，焚香礼遥夜。

无情走声利，有志依闲暇。何处好迎僧，希将石楼借。
又登碧云亭感怀三十首 其二十三
吴芾（宋代）

晚上危亭一凭栏，青青最爱谢家山。谢公陈迹虽磨灭，馀韵遗风尚可攀。
宝祐二年皇子冠二十首 其十九
郊庙朝会歌辞（宋代）

玄衮黼裳，垂徽永世。勉勉成德，是在元子。胙土南宾，厥旨孔懿。

充一忠字，作百无愧。
偷冰渡雪
牛焘（清代）

立地坪头三丈雪，东西阻隔人踪灭。潜行夜半雪不知，日踪未踪趁冰结。

吾闻灵湫偷龙水，偷冰之语亦奇绝。安得仁人民不偷，熏弦一挥阴霾彻。
忍堂沙三兄创纂谱牒渐次告成复构祠基适与予祖祠相对因赋呈四十二韵并以志五十载昆玉交谊云
张世承（清代）

沙氏古侯裔，勋绩著前纪。有明定鼎初，将军来江涘。

生为吴侯友，歾祔吴侯祠。绵绵瓞引苗，莫莫葛繁藟。

君其十四世，韡鄂联四美。里闬幸余同，衡宇近尺咫。

伯也余随肩，君更余齐齿。弱冠缟纻投，气谊洽兰芷。

境困迫谋生，而我略相似。槃槃伯叔才，奇计苞师史。

羽鸠果得岁，堂构扩旧址。我亦获馀赢，什一敢君拟。

仰惟都督公，开我氏族始。支牒久不治，房祀亦就圮。

人生有本源，安敢忘木水。努力事赞襄，稍稍得条理。

囊与伯过从，倾谭每移晷。自云先将军，专祠尚有俟。

胥宇倘得所，庶足列筵几。惜哉玉树枝，遽萎秋风里。

美意隳垂成，君乃奋然起。创谱学眉山，支派访远迩。

条缕判纤悉，一一付劂剞。载度东南隅，崇基附城趾。

榱桷及瓴甓，次第材具庀。俎豆荐馨香，千秋永无已。

与我都督祠，峨峨恰对峙。囊金解玉丹，锱铢不旁委。

峻业肇权舆，建树鲜凭恃。已逾杖国年，精神迈强仕。

晚节茂松柏，春和融杖履。自谓老更痴，戏与苏髯比。

仙侣按齐眉，荣阀车生耳。绕膝罗英才，我最阿戎喜。

家乘手编纂，寒暑忘三徙。恂恂抱虚中，校雠属吾子。

驽骀逐骅骝，颇恐不自揣。筹策互交咨，不弃刍荛鄙。

愿言缔知心，永景侨虎轨。愧我蒲柳衰，羡君得杞梓。

隆隆正未艾，眉梨孴庞祉。哦诗述今昔，聊以志仰止。
咏竹 烟
张玉娘（宋代）

数枝潇洒碧溪寒，水气冥冥日欲昏。青玉案前双翡翠，紫丝帐欲万琅玕。

湘江旧事迷归梦，陆海春阴无羽翰。晚来独倚阑干望，暝色连天何处村。
柳汀颇急治生，诗以调之
丘逢甲（清代）

澄江抱郭入秋阴，旧径苔生屐齿临。报客鹊声穿户脆，避人花气隔帘深。

烂羊太有封侯想，牧豕翻劳博士心。饱看芙蓉饶艳福，相如何事羡黄金。
揖翠轩
朱翌（宋代）

箬笠蓑衣一叶舟，西风吹我与同游。洋洋盈耳松声乱，亹亹逼同山翠浮。

讲罢已闻花雨落，心清暗与妙香投。道同居士忘机久，一饱关门相对休。
题李公麟山庄图其十四玉龙峡
苏辙（宋代）

白龙昼饮潭，修尾挂石壁。
幽人欲下看，雨雹晴相射。
次韵公显宫教实见天都峰
李弥逊（宋代）

孤峰突兀现青虚，喜若羁人望故都。
神马已驰身尚远，却疑真有二文殊。
端嘉杂诗二十首
刘克庄（宋代）

说向丁男与小姑，各勤耕织了军需。
莫教塞北同文轨，却为江南减赋输。
送郑思亨淳安司训
彭韶（明代）

秋闱曾占一经魁，分教名邦宠异才。细雨侵阶春草合，轻风入异杏花开。

讲明礼乐收馀烬，绪正文章淑后来。此地从前多俊杰，儒仙又见陟蓬莱。
赵振文在城北厢两月无日不游马塍作歌美之请
叶适（宋代）

马塍东西花百里，锦云绣雾参差起。
长安大车喧广陌，问以马塍云未识。
酴醾缚篱金沙墙，薜荔楼阁山茶房。
高花何啻千金直，著价不到宜深藏。
青鞋翩翩乌鹤袖，严劳引首金蒋后。
随园摘蕊煎冻酥，小分移床献春酒。
陈通苗傅昔弄兵，此地寂寞狐狸行。
圣人有道贲草木，我辈裁花乐太平。
知君已於苕水住，尽日櫓声摇上渚。
无际沧波蓼自分，有情碧落鸥偏聚。
追农风光天漫许，抛掷身世人应怒。
君不见南宫载宝回，何如赵子穿花去。
乞石菖蒲
饶节（宋代）

香绿茸茸一寸根，清泉白石共寒温。道人好事能分我，留取斓斑旧藓痕。
宫词
王仲修（宋代）

银河初转水横流，星史人催报晓筹。
金凤凰门开万钥，玉蟾蜍影挂西楼。
幽居初夏
陆游（宋代）

梅坞青黄子，草陂红紫花。
双鹅朝戏浦，群鸭暮还家。
赤脚挑残笋，苍头摘晚茶。
出门逢野老，满意说桑麻。
宦邸寒食
金文贞（明代）

细细催花雨若丝，异乡寒食故乡思。采蘋士女榆烟暮，斗草儿乡杏酪迟。

两岸绿杨当古道，一群白鹭点晴漪。东风昨夜还家梦，泣向先姑酌酒卮。
至鸭栏驿上白马矶赠裴侍御
李白（唐代）

侧叠万古石，横为白马矶。
乱流若电转，举掉扬珠辉。
临驿卷缇幕，升堂接绣衣。
情亲不避马，为我解霜威。
送湖南潘帅赴召
舒邦佐（宋代）

道传伊洛政龚黄，肯为人间富贵忙。
爱满棠阴踰五岭，种成荔子又三湘。
贪贤急召恩虽渥，因病求閒策木长。
闻说晦翁天下士，更将出处细商量。
以琴送郡守二首
徐元杰（宋代）

诗翁雅镇玉溪山，褒玺飞来玉节还。
为报佳音天日近，南薰殿里正催班。
道无情
尹志平（元代）

但愿身安心静。谁羡往来迎请。正教满天涯。过流沙。师意真慈普度。应系群生开悟。积行要无边。性方圆。
句
王秬（宋代）

何时五亩成归计，来作邻翁伴艺林。
春日郊行
释绍嵩（宋代）

春送人家入画屏，草香沙暖水云晴。
凝眸不觉斜阳尽，闲恨闲愁触处生。
题谢公东山障子
白居易（唐代）

贤愚共在浮生内，贵贱同趋群动间。多见忙时已衰病，

少闻健日肯休闲。鹰饥受绁从难退，鹤老乘轩亦不还。

唯有风流谢安石，拂衣携妓入东山。
石
贾岛（唐代）

幽鸟飞不远，此行千里间。寒冲陂水雾，醉下菊花山。

有耻长为客，无成又入关。何时临涧柳，吾党共来攀。
如鱼水（二之一·仙吕调）
柳永（宋代）

轻霭浮空，乱峰倒影，潋滟十里银塘。绕岸垂杨。红楼朱阁相望。芰荷香。双双戏、鸂鶒鸳鸯。乍雨过、兰芷汀洲，望中依约似潇湘。

风淡淡，水茫茫。动一片晴光。画舫相将。盈盈红粉清商。紫薇郎。修禊饮、且乐仙乡。更归去，遍历銮坡凤沼，此景也难忘。
阁下午寝晚归
刘敞（宋代）

高阁遥依日月光，苍苔重叠紫微芳。蝉声已觉迎秋急，云物还微过午凉。

独往山林非复昔，梦为鱼鸟不能忘。芝泥封诏鸡栖树，半落宫槐满地黄。
湖西八景为罗修撰作 其七 飞舆横翠
陈献章（明代）

我昔游太空，太空云冥冥。归来控翠虬，力与金鳌争。

巍巍太极尊，挥置东西行。如何千载下，空儗飞舆名。
次韵答致政欧阳少师退居述怀二首 其二
韩琦（宋代）

尘俗徒希勇退高，几时投迹混耕樵。神交不间川涂阔，直道难因老病消。

魏境民流河抹岸，颍湖春早柳萦桥。相从谁挹浮邱袂，左在琴书酒满瓢。
戏邀道人观残花
饶节（宋代）

尚有残春已可怜，那堪宿雨夜溅溅。道人若有惜春意，赤脚来看也直钱。
万寿寺
法式善（清代）

万竹忽低池上风，水烟吹到寺门空。斜阳不管花开未，一角西山各自红。
南柯子 槐阴
高佩华（清代）

喜鹊巢初稳，新蜩响欲沉。一重帘幕一重深。不种芭蕉绿到、粉墙阴。

雨过清如洗，风来暑不侵。何年丝竹夜成音。久为郎君盼望、到而今。
幽居
华岩（清代）

白云岭上伐松杉，架起三间傍石岩。妨帽矮檐茅不剪，钩衣苦竹笋常芟。

厨穿活水供茶灶，壁画鲜风送客帆。自有小天容我乐，且携杯酒封花衔。
周元亮奉赦南还龚孝升有诗赠别旋起青州道次韵和寄 其三
邹式金（清代）

灯花明若镜，秉烛竟归人。垒块分中散，纷纶得大春。
别冯驾之
李献能（金朝）

东风弄微寒，吹雪作轻阴。春归未得归，愁揽客子心。

与君俱异县，那复重分襟。感时复恨别，老怀苦难任。

忆昨荥阳会，灯火语夜深。纵谈间俳语，浩歌杂狂吟。

相期梁宋游，感君肯相寻。西园偶差池，市楼成孤斟。

相逢洧水湄，暂尔成盍簪。燕鸿还别去，又复如商参。

我行落日边，匹马独登临。君方无定在，倦翼思茂林。

人堪几回别，老境各骎骎。洧水不西流，双鱼定沉沉。

幸有西飞鸿，无吝金玉音。
和叶枢相送芍药二首 其二
胡澄（宋代）

鶗鴂一声春已归，蝶蜂无计恋花时。笔头挽得春光住，却是先生芍药诗。
广王维西施咏
朱寯瀛（清代）

多少蛾眉去，吴宫颦未伸。不知尝胆辈，可念捧心人。
送朱寿昌迎母东归
吕大防（宋代）

去年谪守豫章南，楚岸方舟鹢首衔。君便得亲誇綵服，我方违养苦征帆。

春来重到青山郭，膝下同荣□绮衫。尤爱中条更相类，板舆时可到西岩。
钓船笛 其二 钓矶
龚翔麟（清代）

一片碧粼粼，刚剩山根青石。人去芦中晚饭，被鸶禽偷立。

垂杨不住扫浮萍，苔翠未曾积。忘了叉虾莉笓，向滩头寻得。
挽惠安林丞
刘克庄（宋代）

策名迫榆景，谢病去松厅。
博取儒先说，尤深道德经。
族通艾轩谱，葬得竹溪铭。
愁绝蟆陵路，哀笳不忍听。
寄河中王专推官兼呈知府孙学士
魏野（宋代）

风流官职称红莲，花发多同太守筵。
绿醑十分倾玉斝，清商一部列金钿。
池塘闲咏陪灵运，楼阁时登异仲宣。
更想清明倚公暇，栖岩万固到应偏。
书事
赵蕃（宋代）

早禾虽登场，舂簸才足食。
晚禾尚栖陇，登减未可必。
吏持与催符，官趣违限责。
为政本忧民，民忧政何德。
委长洲赵丞祷雨阳山龙祠有应
虞俦（宋代）

不向龙祠小乞灵，连宵那得雨冥冥。
势方聚处中心喜，声渐微时侧耳听。
便觉田头秧稻绿，更夸陇首麦苗青。
丰登自此无公事，只有棠阴蔽广庭。
题苏文仲中宣使宝善斋
成廷圭（元代）

星郎自是鲁璠玙，宝善称之信不诬。岂与黄金同日语，合登清庙应时须。

渑池漫诧连城璧，沧海空传照乘珠。何似人中无价者，君家先世有三苏。
钟山有花如比丘状出秾叶间王文公名为罗汉花僧请赋诗
释德洪（宋代）

通力元无碍，随缘自应真。此生花上露，故现叶间身。

知见幽香在，伽梨翠色新。一枝聊把玩，未愧鹫峰人。
中秋苦雨赵知微登天柱峰赏月图
郑思肖（宋代）

人爱中秋月色同，忽惊凉雨翳昏钟。如何只隔一重膜，不见仙家天柱峰。
行路难
卢照邻（唐代）

君不见长安城北渭桥边，枯木横槎卧古田。
昔日含红复含紫，横时留雾亦留烟。
春景春风花似雪，香车玉舆恒阗咽。
若个游人不竞攀，若个倡家不来折。
倡家宝袜蛟龙帔，公子银鞍千万骑。
黄莺一向花娇春，青鸟双双将子戏。
千尺长条百尺枝，月桂星榆相蔽亏。
珊瑚叶上鸳鸯鸟，凤凰巢里雏鹓儿。
巢倾枝折凤归去，条枯叶落任风吹。
一朝零落无人问，万古摧残君讵知。
人生贵贱无终始，倏忽须臾难久恃。
谁家能驻西山日，谁家能堰东流水。
汉家陵树满秦川，行来行去尽哀怜。
自昔公卿二千石，咸拟荣华一万年。
不见朱唇将白貌，惟闻素棘与黄泉。
金貂有时须换酒，玉麈但摇莫计钱。
寄言坐客神仙署，一生一死交情处。
苍龙阙下君不来，白鹤山前我应去。
云间海上邈难期，赤心会合在何时。
但愿尧年一百万，长作巢由也不辞。
钗头凤 秋夜不寐，漫成此调
许德蘋（清代）

秋怀闷。秋心凉。一番秋意无人问。眼花落。灯花落。

数尽莲筹，满街剥啄。柝。柝。柝。

风声紧。虫声近。搅人魂梦何曾稳。罗衾薄。罗衫薄。

坐到更残，鸡声已作。喔。喔。喔。
柳枝词七首
张咏（宋代）

吴王爱重为游从，岁岁添栽后苑中。
家国旋亡台榭毁，数株临水尚牵风。
蓉湖夕泛
顾桢（清代）

湖光览不尽，湖水汎空绿。苍苍生暮烟，萧条几家屋。

明月照前岭，斜阳暝群木。人归古渡头，三五自相续。

渔火隐深丛，明灭出修竹。言念避世人，悠然乐高躅。

何当棹舟去，补被芦中宿。
上天池寺
黄文雷（宋代）

今古无空恨，山林只自豪。
云行地欲尽，风立天相高。
灵草如堪饵，浮生计可逃。
人间何扰扰，万里一秋毫。
黄木香
张侃（宋代）

名花爱向春深月，幻作人间黄玉花。裛露承风娇不尽，好将逸语为渠誇。
伯颜丞相第
尹廷高（元代）

当代麒麟第一功，及门尚想见英雄。征南事往图书在，上殿人非剑履空。

房杜子孙还有几，伊周事业许谁同。绿槐庭院无车马，坐听黄鹂韵晓风。
送戴处士还卢州
韩维（宋代）

早识浮生妄，欣陪达士游。
观心非本有，于法尚何求。
煮茗林间寺，题诗湖上舟。
还嗟别后夜，风雪拥貂裘。
送罗权
赵湘（宋代）

相逢从冷澹，此别复凄凉。
去路迎秋色，行衣拂夕阳。
酒浓心易感，诗好意难忘。
莫作关山役，吟髭况渐长。
游罗浮
梁可澜（明代）

独携筇杖入罗浮，四百名峰今始游。鲍靓葛洪如有待，洞云岩月似相留。

一封茅屋梅花古，半址松坛药灶秋。谁谓铁桥人不到，我将双袖挹飕飗。